Mishandelde vrou, kinders van plaas gered | Maroela Media
Mishandelde vrou, kinders van plaas gered
Die polisie het Woensdag op 'n plaas in Keimoes in die Noord-Kaap toegeslaan nadat berigte ontvang is van 'n man wat sy vrou en drie stiefkinders glo teen hul wil aanhou en mishandel. Die 40-jarige man is in hegtenis geneem en sal na verwagting eersdaags in die landdroshof op die dorp verskyn.
Die man het na bewering sy 15-jarige stiefdogter seksueel mishandel en sy 10-jarige stiefseun aangerand. Hy het ook, na wat verneem word, sy vrou sedert verlede maand emosioneel mishandel.
Kol. Mashay Gamieldien, woordvoerder van die polisie, sê 'n familielid van die vrou het brig. Nicky Mills, die provinsiale hoof van die Noord-Kaapse polisie-eenheid teen gesinsgeweld, kindermishandeling en seksuele misdrywe (FCS), van dié voorval in kennis gestel. 'n Multidissiplinêre span bestaande uit lede van die polisie in Keimoes, die polisie se honde-eenheid in Upington en lede van Kakamas se FCS-eenheid is saamgestel en na die plaas gestuur.
"Met die span se aankoms op die plaas het hulle die stiefpa in besit van 'n pistool en tuisgemaakte geweer aangetref. Die pistool se reeksnommer was afgevyl," sê Gamieldien. "Polisielede het ook 508 rondes ammunisie van 'n 9 mm-pistool, 60 rondes ammunisie van 'n 6,35 mm-pistool, vyf R5-magasyne en vier 9 mm-magasyne ontdek."
Die stiefpa is in hegtenis geneem en aangekla van die onwettige besit van vuurwapens en ammunisie en die oortreding van die Wet op Gesinsgeweld. Dit sluit emosionele mishandeling, seksuele misbruik en aanranding in.
Lede van Kakamas se FCS-eenheid het die vrou en haar kinders van die plaas verwyder en in 'n plek van veiligheid geplaas, waar hulle die nodige ondersteuning en hulp sal ontvang.
Genl.maj. Henriëtte de Waal, waarnemende provinsiale kommissaris in die Noord-Kaap, het die multidissiplinêre span se vinnige optrede geloof. Sy het ook 'n ernstige waarskuwing gerig aan oortreders wat enige vorm van geslagsgeweld pleeg. "Sulke gedrag sal nie geduld word nie," sê sy.
Sy het ook 'n beroep op slagoffers gedoen om die stilte te verbreek en hul mishandelaars aan te gee.
Dis ontstellend om sulke dinge te hoor. Dink daar is baie gevalle daarbuite wat nie aangemeld word of aangemeld KAN word nie. Baie vroue en kinders is gevangene in hul eie huise. Hoop die man kry wat hom toekom
Maandag is hy uit op borg..
Dit is kommerwekkend.Waar het hy dieR5 magasyne gekry.Wat se tuisgemaakte geweer was dit. Waar het hy die 9mm pistool gekry en soveel ammunisie.Dit was nie vir selfverdediging nie.Hy moes dit iewers onwettig bekom het.